Pompierii buzoieni acționează pentru lichidarea unui incendiu izbucnit la o societate comerciala din Simileasca care se ocupa cu activități de colectare/reciclare a fierului vechi.

Un incendiu de proporţii s-a produs marţi după-amiază la o hală a unei societăţi comerciale pe strada Transilvaniei din municipiul Buzău, în urma căruia mai mulţi recipienţi cu combustibil au explodat.

Zona din jurul societăţii comerciale a fost izolată de pompieri, aceştia evacuând mai multe butelii cu oxiacetilenă, depozitate în perimetrul incendiului. Totodată, au fost oprite gazele şi energia electrică în zona străzii Transilvaniei, fiind evacuate autovehiculele parcate în apropiere.

Potrivit purtătorului de cuvânt al ISU Buzău, slt. Vasile Prahoveanu, la faţa locului s-au deplasat mai multe echipaje cu autospeciale de stingere cu apă şi spumă.

"În funcţie de dinamica incendiului există posibilitatea de suplimentare a forţelor, în această hală sunt depozitaţi mai mulţi recipienţi cu combustibil, iar din acest motiv fumul gros se vede de la depărtare", a mai declarat sursa citată. AGERPRES